Medie: TDC er tæt på udenlandsk overtagelse

Et afgørende øjeblik nærmer sig for Danmarks digitale infrastruktur. Ifølge oplysninger fra Berlingske er myndighedernes godkendelse af salget af TDC til den australske kapitalfond Macquarie lige om hjørnet.

Handlen er siden juni sidste år blevet undersøgt efter den såkaldte investeringsscreeningslov, der giver myndighederne mulighed for at blokere opkøb af selskaber med afgørende betydning for Danmarks sikkerhed eller offentlige orden. Men ifølge Berlingskes oplysninger har regeringen ikke fundet grundlag for at blokere handlen.

Hvis handlen går igennem, skifter ejerskabet af det telenet, som hele samfundet er afhængigt af, hænder – og det vækker alvorlig bekymring på Christiansborg. Pelle Dragsted, der er politisk ordfører hos  Enhedslisten advarer i et opslag på sociale medier mod at overlade kontrollen med Danmarks telenet til en udenlandsk kapitalfond i en tid præget af geopolitisk uro, trusler mod kritisk infrastruktur og stigende cyberangreb.

“Indtil nu har danske pensionskasser ejet halvdelen af TDC. Det gav i det mindste en smule dansk forankring. Nu står hele TDC til at komme på udenlandske hænder. Det er jo en katastrofe! Danmarks telekommunikation skal ikke sælges til en udenlandsk kapitalfond. Det er et sikkerhedspolitisk selvmål.”

Ud over Enhedslisten har også politikere fra både Socialdemokratiet og SF tidligere advaret mod udenlandsk ejerskab af kritisk infrastruktur som tele- og energinet – men uden foreløbig at kræve, at TDC-salget stoppes.

Støtten til salget kommer primært fra embedsværket, de nuværende ejere og dele af erhvervslivet, som peger på, at TDC er en privat virksomhed, og at sikkerhed bør håndteres gennem regulering frem for ejerskab. Derimod har ingen centrale politikere åbent hyldet handlen.

Den danske stat spillede i årtier en central rolle i TDC. Selskabet udspringer af det statslige Tele Danmark, som blev delvist privatiseret og børsnoteret i 1994. I en årrække bevarede staten indflydelse gennem ejerskab og særlige rettigheder, men i 2005 blev statens såkaldte golden share opgivet efter EU-pres.

I 2014 solgte staten sine sidste aktier og trak sig dermed helt ud af ejerskabet. Siden da har TDC udelukkende været på private hænder, med pensionskasser og senere internationale investorer som ejere.

Læs mere om sagen:

TDC-kæmpehandel i fare: Truer måske Danmarks sikkerhed (24.06.2025)

TDC er ikke længere dansk – købes af australsk kapitalfond (12.05.2025)

Medie: TDC er tæt på udenlandsk overtagelse